מיכל קפטה

קורות חייה

הוריה של מיכל קפטה הם דני ואטי קמחי. אביה הוא מוזיקאי, היה בעלים של להקות חתונות ומועדוני לילה, לה אח ואחות. מיכל קפטה נולדה וגדלה בתל אביב, כשהייתה בת עשר עברה עם משפחתה לרמת השרון. למדה בבית ספר יסודי גולן מכיתה א' עד ו', בחטיבת ביניים עלומים ובתיכון אלון ברמת-השרון. בצבא שירתה כמש"קית אומנים, במסגרת תפקידה הייתה מארגנת הופעות של אומנים בצבא. בהיותה בת 18 הכירה את שון קפטה ואחרי הצבא נסעה לחיות איתו ביפן במשך שנה וחצי, שם מכרו תכשיטים בדוכנים. בגיל 23 התחתנו ונולדה להם בת. 
מיכל תמיד רצתה להיות שחקנית וכששבה לישראל מיפן נפתח ערוץ 2 והיא ניגשה לאודישנים. הסדרה הראשונה בה השתתפה הייתה "עניין של זמן" ב-1995, בה גילמה את דמותה של דפנה, ילדה טובה, מלכת היופי של התיכון, שהיא בת זוגו של ליאור (ליאור כלפון). למדה משחק בסטודיו למשחק ניסן נתיב בשנים 1995–1996 ולמדה משחק מול מצלמה אצל רותי דייכס בשנים 1997–1999.
בשנת 1999 השתתפה בסרט הפעולה האמריקאי "כוח דלתא אחד: הפטרול האחרון" בבימויו של ג'וזף דיטו ובכיכובם של ג'ון ריס-דייוויס, גארי דניאלס, מייק נוריס וזאב רווח. בסרט קיבלה קפטה את התפקיד הנשי הראשי, היא גילמה את דמותה של דיאנה אריקסון, רופאה, קצינה ולוחמת בכוח דלתא אחד; לצורך התפקיד היא עברה אימונים בקרב מגע ובירי. הסרט הוא בהפקתו של יורם גלובוס והוא צולם בים המלח וביריחו.
מיכל קפטה זכתה להד והחשיפה הציבורית הגדולים ביותר בישראל בעקבות השתתפותה בשתי הטלנובלות "לגעת באושר" ו"לחיי האהבה".
בטלנובלה היומית "לגעת באושר" גילמה קפטה את דמותה של דנה, ידידתו של נדב סופר (דן תורג'מן), שמנהלת עמו רומן ובסוף הוא עוזב איתה והולך עם בחירת ליבו האמיתית.
הסדרה שודרה בערוץ ויוה לראשונה בשנת 2001 ושודרה בשידורים חוזרים שש פעמים מאז בערוץ 10 ובהוט.
בטלנובלה היומית "לחיי האהבה" שיחקה קפטה בתפקיד גלית קדמי, אשתו של יונתן (נתן רביץ), שבתחילת הסדרה מוצגת כטיפוס מתוק ובמהלכה משתנה. בעקבות רומן מחוץ לנישואים של יונתן, מעלילה עליו שהוא מכה אותה. הסדרה הוקרנה בערוץ 3 בשנת 2002 ובשידורים חוזרים בערוצים 10 והוט בשנים 2006–2007.
בסדרה "טיפול נמרץ" שהוקרנה בשנת 2002 שיחקה קפטה את יעל, אחות בבית החולים שיש לה רומן עם רופא (איגור מיקרובנוב) והיא נכנסת ממנו להריון, הילד חולה בלוקמיה והרופא אינו לוקח עליו אחריות, כי מדובר ברומן מחוץ לנישואים ובסוף מחליט כן לעזור. בסדרה שיחקו גם מיכל ינאי, אסתי זקהיים ואורנה פיטוסי. הסדרה שודרה בערוץ 2, בבימויה של רוני קיי.
בשנים 2000–2002 שיחקה מיכל קפטה בהצגה "אני פה בגלל אשתי". ההצגה גוללה את סיפורם של שלושה זוגות שבאים לטיפול קבוצתי אצל מטפל זוגי: זוג פריקים, זוג ערסים וזוג צפונים. ההצגה נחלה הצלחה רבה והשחקנים נסעו איתה לסבב הופעות בקהילות היהודיות בארצות-הברית.
קפטה השתתפה בתפקידי אורח בסדרות הטלוויזיה "שמש", "כאן גרים בכיף" "יצפאן עובר כל גבול", פלורנטין", "שאול", "שחר", "שמש" ו"ברונו מאוהב".
לקפטה הייתה תוכנית ברדיו 90FM רדיו אמצע הדרך בשנת 2001 בשם "לחיי ההפתעה", תוכנית שבה הפתיעה מאזינים בהקדשת שיר וברכה על ידי האנשים הקרובים שלהם.
בשנת 2002 עברה קפטה עם משפחתה לקוסטה ריקה, שם רכשו 500 דונם ובנו עליה שכונת וילות ומרכז קניות. ב-2006 עברו ללוס אנג'לס שם למדה קפטה משחק אצל סטלה אדלר, היא הלכה לאודישנים ועבדה מעט בתעשייה ההוליוודית.
ב-2008 שבה קפטה עם משפחתה לישראל ושיחקה בסדרה "5 גברים וחתונה" בבימויו של אריק רוטשטיין בתפקיד אורנה, בחורה שנירו לוי מנסה להשיג בשקרים והתחזות.
בשנת 2010 השתתפה קפטה בקומדיית המצבים "כאן גרים בכיף" שהוקרנה בערוץ 10 בסדרה היא שיחקה צרפתיה בשם סופי, שכנתה של המשפחה שעליה נסובה הסדרה, שמתעניינת בשלומם וחייה מתקתקים ומושלמים.
ב-2010 עברה מיכל קפטה סדנאות משחק אצל איבונה צ'אבק ובסדנאות הבמה.
ב-2011 שיחקה בסרט דתי בשם "עיוורת", בבימויו של אריאל כהן, בו היא משחקת את ראשל, צרפתיה שחיה בפריז, ועוזרת לבת דודתה שילדתה נחטפה. 
בשנים 2009–2011 הייתה פרזנטורית של הגרה.
ב-2012 הנחתה בערוץ החיים הטובים ושימשה כפרזנטורית של סולגר.
אחיה של מיכל קפטה, ישראל קמחי, הוא מלחין ומתופף ואחותה שרון לין היא מאמנת כושר פרטית.